<classify> TETEMEKO la ardhi lenye ukubwa wa kipimo cha ritcher 5.1, limetokea katika mikoa ya Rukwa, Katavi na Mbeya na kuzua taharuki kubwa miongoni mwa wakazi wa mji huo.Akizungumzia tetemeko hilo lililotokea jana mchana, Kaimu Mkurugenzi wa wa Idara ya Jiolojia katika Taasisi ya Jiolojia na Utafiti wa Madini, Maruvuko Msechu aliwaonya wananchi waache kuzua taharuki linapotokea tetemeko, watulie walipo na wasikae karibu na nyumba ndefu na miti mirefu. Mjiolojia Mwandamizi, Gabriel Mbogoni alisema tetemeko hilo lilitokea umbali wa kilomita 40 kutoka Sumbawanga Mjini na kugusa mikoa ya Rukwa, Katavi na Mbeya, kuanzisha saa 6.15 na limedumu kwa dakika tano hivi.Mbogoni alisema tetemeko hilo lililotokea mikoa hiyo, hadi sasa hawajapata taarifa za athari zilizotokea, lakini mara nyingi ya kipimo hicho huwa yanasababisha nyufa katika nyumba tu. Alisema si jambo la ajabu kutokea matetemeko kwenye mikoa iliyopo katika Bonde la Ufa hasa katika mkondo wa magharibi kama ya Mbeya, Rukwa, Kigoma, Katavi na Kagera.Maeneo yaliyo katika mkondo wa Bonde la Ufa nchini kutokana na mkandamizo na mshikamano wa miamba, husababisha mawimbi ambayo yanakuwa na kasi ya kilomita 13 kwa sekunde moja, alisema. Alisema historia ya matetemeko katika mkondo huo, inaonesha kwamba kubwa zaidi liliwahi kutokea likiwa na kipimo cha ritcher 7.3 katika mwaka 1970 na halijawahi kutokea tena. Mbogoni alisema, hakuna teknolojia ya kuzuia athari za mawimbi na hakuna teknolojia ya kubaini kuzuia ni majanga ya asili kinachotakiwa ni kuchukua tahadhari.Wananchi wasishikwe na taharuki, kwani utafiti umebaini kwamba wanaotaharuki ndio wanaoumia kutokana na kasi ya mawimbi ya kilomita 13 kwa sekundu moja, alisema. Kutokana na kasi hiyo ya mawimbi, mtu akiwa ndani ya nyumba hawezi kukimbia kuwahi kutoka nje, hivyo ni budi asimame kwenye kona ya kuta zinapokutana au chini ya uvungu wa kitanda kwani kwa kukimbia anaweza kuumia au kuangikiwa na nyumba.Kaimu Mkurugenzi wa wa Idara ya Jiolojia katika Taasisi ya Jiolojia na Utafiti wa Madini, Msechu alisema tetemeko alisema limetokea hadi sasa hakuna athari zilizoripotiwa baada ya kutokea tetemeko hilo. Msechu alisema kama mtu alikuwa wakisafiri kwenye gari anatakiwa kushuka na kusubiri, kwani linapotokea huwa linaweza kuharibu miundombinu ya barabara na kukata hata madaraja.Aliwataka wanatakiwa kukaa mbali na majengo marefu na miti mirefu kwani linapotokea linaweza kuangusha majengo na kusababisha vifo kwa watu walio karibu nayo. Tetemeko hilo lililoanzia umbali wa kilometa kumi ndani ya ardhi, halikuwa kubwa na kusababisha athari kubwa katika mji huo. Mtikisiko wa ardhi ulianza saa sita na dakika kumi na nane mchana wa jana na kudumu kwa sekunde chache ulisababisha hofu kubwa ambapo wananchi waliokuwa ndani ya nyumba zikiwemo ofisi za serikali walikimbia nje wakihofia maisha yao.Akizungumza na gazeti hili kwa njia ya simu, Mganga Mfawidhi wa Hospitali ya Rufaa mkoa wa Rukwa katika mji wa Sumbawanga, Dk John Lawi alikiri kuwa tetemeko hilo lilisababisha taharuki kwa wagonjwa waliokuwa wakitibiwa pia waliolazwa hospitalini hapo. Hata huku hospitalini limetikisha hakika wagonjwa waliingiwa na hofu lakini Mungu ni mkubwa halikusababisha madhara yoyote na hali ya utulivu imerejea na shughuli zinaendelea kama kawaida, alieleza Dk Lawi.Wakizungumza na gazeti hili kwa njia ya simu baadhi ya wakazi wa kijiji cha Kipeta katika Bonde la Ziwa Rukwa walikiri kuwa tetemeko hilo lilipita katika eneo hilo na kusababisha hata wanyama malishoni kuanza kulia na kukimbia ovyo. Hata hivyo, wakazi wa Mji Mdogo wa Namanyere wilayani Nkasi wameliliambia gazeti hili kuwa tetemeko hilo halikupita wilayani mwao.  <topic>: kitaifa 